b'\n_START_ARTICLE_\nHeyerdahl\n_START_SECTION_\nSlektsv\xc3\xa5pen\n_START_PARAGRAPH_\nI segl fra slektsmedlemmer p\xc3\xa5 1700-tallet, finnes slektsv\xc3\xa5penet med flere varianter. Den enkleste utgaven som er brukt i de fleste slektsgrenene, har i skjoldet en heire st\xc3\xa5ende p\xc3\xa5 to berg (sm\xc3\xa5 fjelltopper inntil hverandre), som et talende v\xc3\xa5pen. Oppe p\xc3\xa5 hjelmen er hjelmtegnet tre nedstukne sverd mellom to nedstukne sabler._NEWLINE_Grenen etter oberst Christian von Heyerdahl (d\xc3\xb8d 1802) har skjoldet to ganger kl\xc3\xb8vd i bl\xc3\xa5tt, s\xc3\xb8lv og bl\xc3\xa5tt. I det f\xc3\xb8rste av disse tre skjoldfeltene er det et hestehode over tre (to over en) kuler (heraldisk skive), alt i s\xc3\xb8lv farge. Det andre feltet har tre bl\xc3\xa5 kjelekroker, mens tredje felt har motivet med heiren p\xc3\xa5 bergene, alt s\xc3\xb8lv. Hjelmtegnet er tre s\xc3\xb8lv strutsefj\xc3\xa6r. De to f\xc3\xb8rste v\xc3\xa5penfeltene er fra familien til oberstens ektefelle, Anne M. Fremming (1. felt), henholdsvis familien til hans svigermor Catharina von Hadeln (2. felt)._NEWLINE_Grenen etter Erik Heyerdahl (d\xc3\xb8d 1801) har v\xc3\xa5pen med skjold kl\xc3\xb8vd i svart og s\xc3\xb8lv, i 1. felt hestehodet over kulene og i 2. felt heiren p\xc3\xa5 bergene. P\xc3\xa5 skjoldet en rangkrone. Erik var gift med Maren C. Fremming som var  kusine til Anne M. Fremming._NEWLINE_Eidsvollsmannen Hieronymus Heyerdahl brukte ikke v\xc3\xa5penskjold i sitt segl p\xc3\xa5 Grunnloven 1814, bare et monogramsegl med bokstavene H og H sammenslynget og i skr\xc3\xa5skrift. Ogs\xc3\xa5 enkelte andre eidsvollsmenn som hadde slektsv\xc3\xa5pen, brukte monogramsegl, bl.a. Christian Magnus Falsen og Jacob Aall.'